ประกาศกระทรวงพาณิชย์ เรื่อง หลักเกณฑ์และวิธีการปฏิบัติเกี่ยวกับผลิตภัณฑ์มันสำปะหลังที่มีคุณภาพไม่เป็นไปตามมาตรฐานสินค้าที่กำหนด

ประกาศกระทรวงพาณิชย์

ประกาศกระทรวงพาณิชย์
เรื่อง
หลักเกณฑ์และวิธีการปฏิบัติเกี่ยวกับผลิตภัณฑ์มันสำปะหลัง
ที่มีคุณภาพไม่เป็นไปตามมาตรฐานสินค้าที่กำหนด

อาศัยอำนาจตามความในมาตรา ๔ และมาตรา ๑๗ ตรี
แห่งพระราชบัญญัติมาตรฐานสินค้าขาออก พ.ศ. ๒๕๐๓
ซึ่งแก้ไขเพิ่มเติมโดยพระราชบัญญัติมาตรฐานสินค้าขาออก (ฉบับที่ ๒) พ.ศ. ๒๕๒๒
รัฐมนตรีว่าการกระทรวงพาณิชย์โดยคำแนะนำของคณะกรรมการมาตรฐานสินค้าออกประกาศไว้
ดังต่อไปนี้

ข้อ ๑ 
ให้ผู้มีไว้ในครอบครองเพื่อจำหน่ายในทางการค้าขาออกซึ่งผลิตภัณฑ์มันสำปะหลังที่รู้ภายหลังว่า
ผลิตภัณฑ์มันสำปะหลังที่ครอบครองนั้นมีคุณภาพไม่เป็นไปตามมาตรฐานสินค้าที่กำหนด
ปฏิบัติเกี่ยวกับผลิตภัณฑ์มันสำปะหลังนั้นตามหลักเกณฑ์และวิธีการ ต่อไปนี้
(๑) ในกรณีที่ผลิตภัณฑ์มันสำปะหลังผิดมาตรฐาน
เนื่องจาก
(๑.๑)
มีวัตถุอื่นเจือปนในลักษณะที่ทำให้สินค้านั้นผิดไปจากมาตรฐานสินค้าผลิตภัณฑ์มันสำปะหลังที่กำหนด
หรือ
(๑.๒) มีความชื้นเกินกว่าร้อยละ ๑๘
ของน้ำหนัก หรือ
(๑.๓) มีเส้นใยเกินกว่าร้อยละ ๗ ของน้ำหนัก
หรือ
(๑.๔) มีทรายเกินกว่าร้อยละ ๕ ของน้ำหนัก
หรือดินทรายเกินกว่าร้อยละ ๖.๕ ของน้ำหนัก
ให้ทำลายผลิตภัณฑ์มันสำปะหลังให้สิ้นสภาพจากการเป็นผลิตภัณฑ์มันสำปะหลัง  ทั้งนี้ ไม่ว่าจะทำลายโดยเผาทิ้ง
หรือโดยวิธีอื่นที่ไม่อาจนำผลิตภัณฑ์มันสำปะหลังนั้นมาใช้เป็นประโยชน์ได้อีกต่อไป
ถ้าผลิตภัณฑ์มันสำปะหลังที่ต้องทำลายให้สิ้นสภาพมีปริมาณตั้งแต่
๑๐๐ ตันขึ้นไป และก่อนทำลาย ผู้มีไว้ในครอบครองซึ่งผลิตภัณฑ์มันสำปะหลังดังกล่าวอาจยื่นคำร้องขอต่อสำนักงานมาตรฐานสินค้าหรือสำนักงานสาขา
ขอทอนปริมาณสินค้านั้นออกเป็นกอง แต่ละกองมีปริมาณตั้งแต่ ๑๐๐ ตันถึง ๑๐๐๐ ตัน
แล้วให้ชักตัวอย่างผลิตภัณฑ์มันสำปะหลังนั้นไปตรวจสอบและวิเคราะห์
โดยให้ผู้มีไว้ในครอบครองเป็นผู้เสียค่าใช้จ่ายและค่าบริการการตรวจสอบและวิเคราะห์
และทำลายผลิตภัณฑ์มันสำปะหลังเฉพาะกองที่ปรากฏผลการตรวจสอบและวิเคราะห์ในชั้นนี้ว่าผิดมาตรฐานตามที่ระบุไว้ดังกล่าวข้างต้น
(๒)
ในกรณีที่ผลิตภัณฑ์มันสำปะหลังผิดมาตรฐานในลักษณะอื่นนอกจากที่ระบุใน (๑)
ให้แก้ไขปรับปรุงคุณภาพของผลิตภัณฑ์มันสำปะหลังนั้นจนมีคุณภาพเป็นไปตามมาตรฐานสินค้าที่กำหนด
หรือจะทำลายให้สิ้นสภาพจากการเป็นผลิตภัณฑ์มันสำปะหลังตามที่ระบุใน (๑) ก็ได้

ข้อ ๒ 
ให้ผู้มีไว้ในครองครองซึ่งผลิตภัณฑ์มันสำปะหลังตามที่ระบุไว้ในข้อ ๑
แจ้งรายละเอียดเกี่ยวกับปริมาณ วันเวลา สถานที่ และวิธีการที่จะปฏิบัติเกี่ยวกับผลิตภัณฑ์มันสำปะหลังนั้น
เป็นหนังสือต่อสำนักงานมาตรฐานสินค้าหรือสำนักงานสาขา ภายในกำหนด ๗
วันนับตั้งแต่วันที่รู้หรือควรรู้ว่าผลิตภัณฑ์มันสำปะหลังนั้นผิดมาตรฐาน

ข้อ ๓ 
ให้ผู้มีไว้ในครอบครองซึ่งผลิตภัณฑ์มันสำปะหลังที่ระบุไว้ในข้อ ๑
ปฏิบัติตามที่ระบุใน (๑) หรือ (๒) ของข้อ ๑ แล้วแต่กรณีให้เสร็จสิ้นภายในกำหนด ๔๕
วันนับตั้งแต่วันที่รู้หรือควรรู้ว่าผลิตภัณฑ์มันสำปะหลังนั้นผิดมาตรฐาน
ในกรณีที่ผลิตภัณฑ์มันสำปะหลังที่ผิดมาตรฐานมีปริมาณมาก
และไม่อาจปฏิบัติเกี่ยวกับผลิตภัณฑ์มันสำปะหลังนั้นให้เสร็จสิ้นภายในกำหนดระยะเวลาที่ระบุไว้ในวรรคหนึ่งได้
รัฐมนตรีหรือผู้ที่รัฐมนตรีมอบหมายอาจขยายระยะเวลาให้ปฏิบัติต่อไปอีกตามที่พิจารณาเห็นสมควรเป็นกรณี
ๆ ไป

ข้อ ๔ 
การวินิจฉัยเกี่ยวกับคุณภาพของผลิตภัณฑ์มันสำปะหลัง
ให้ถือผลการตรวจสอบและวิเคราะห์ตัวอย่างผลิตภัณฑ์มันสำปะหลังของผู้ประกอบธุรกิจตรวจสอบมาตรฐานสินค้า
หรือส่วนราชการที่สำนักงานมาตรฐานสินค้ามอบหมาย
หรือสำนักงานมาตรฐานสินค้าหรือสำนักงานสาขา เป็นเกณฑ์
ในกรณีที่มีปัญหาข้อโต้แย้งเกี่ยวกับผลการวินิจฉัย
ให้ถือผลการตรวจสอบและวิเคราะห์ตัวอย่างของสำนักงานมาตรฐานสินค้าหรือสำนักงานสาขา
หรือส่วนราชการที่สำนักงานมาตรฐานสินค้ามอบหมายแห่งใดแห่งหนึ่งแล้วแต่กรณี
เป็นที่สุด

ประกาศฉบับนี้มีผลใช้บังคับเมื่อพ้นกำหนด
๑๕ วัน นับตั้งแต่วันประกาศในราชกิจจานุเบกษา[๑]

ประกาศ
ณ วันที่ ๑๓ มิถุนายน ๒๕๒๓
ตามใจ  ขำภโต
รัฐมนตรีว่าการกระทรวงพาณิชย์

อุษมล/ผู้จัดทำ
๖
กันยายน ๒๕๕๔

[๑] ราชกิจจานุเบกษา
เล่ม ๙๗/ตอนที่ ๙๔/ฉบับพิเศษ หน้า ๑๑/๑๙ มิถุนายน ๒๕๒๓